钦定古今图书集成/理学汇编/学行典/第247卷 > 徐恭
## 钦定古今图书集成/理学汇编/学行典/第247卷 > 徐恭

按《博野县志》：徐恭居邑东南淋漓村，路旁灌园，有大
户袋银二百两，置银树底，饮水遗去。及晚方觉，从故
路号泣奔过。恭偶不在园迨年馀，复过此饮水，语及
失银事，恭即出银还之，即叩谢欲留一半，恭分毫不
受，其人吁祝曰：“愿徐氏子孙昌炽。”孙讳鸾讳凤，一榜
齐鸣。曾孙讳行，举进士，官至河南左布政。元孙讳联
芳，亦举进士，入翰林修撰。仍孙讳宏，举孝廉，授知县。
其馀茂材、明经二三十人，至云孙讳名镛等七代衣
冠，可验还金之报。至今博野有《还金井题榜》，其遗迹
也。